paragraph_text: Sezonu Svjetskog skijaškog kupa 2007. obilježila su mnogo otkazivanja utrka prouzročena nepovoljnim vremenskim uvjetima. Sezona je trebala početi 28. listopada 2006. u austrijskom Söldenu, ali nije počela do 11. studenog. Završnica sezone održana je u švicarskom Lenzerheideu zaključno s 18. ožujkom. Bila je ovo jedna od najuzbudljivijih sezona u posljednjih nekoliko godina i kod skijaša i kod skijašica. Tri skijaša i četiri skijašice došli su na završne utrke kao glavni favoriti za osvajanje kristalnog globusa. Prije posljednjih utrka najveći favoriti za osvajanje ukupne pobjede bili su Austrijanci Benjamin Raich i Marlies Schild. Naime, prije posljednje 4 utrke u konkurenciji skijaša prvoplasirani je bio Raich s 1055 bodova, drugoplasirani Didier Cuche s 963 boda, a trećeplasirani Svindal s 952 boda. Kako je Svindal bio allround skijaš, a Raich odličan u tehničkim disciplinama, očekivala se velika bitka između njih dvojice iako je Cuche vrebao iz sjene.